
ΘΕΜΑ: Εξουσιοδότηση υπογραφής «Με εντολή Γενικού Γραμματέα Δημοσίων Εσόδων» των πράξεων προσδιορισμού του Ενιαίου Φόρου Ιδιοκτησίας Ακινήτων και των αποφάσεων χορήγησης έκπτωσης ή μείωσης του φόρου.
Έχοντας υπόψη:
1. Τις διατάξεις των άρθρων 1 έως 10 και 13 του Ν. 4223/2013 (ΦΕΚ 287 Α΄), περί Ενιαίου Φόρου Ιδιοκτησίας Ακινήτων (ΕΝ.Φ.Ι.Α.) και τις διατάξεις των άρθρων 27 έως 50 του Ν.3842/2010 (ΦΕΚ 58 Α΄) περί φόρου ακίνητης περιουσίας. 
2. Τις διατάξεις των άρθρων 4, 19, 23, 32, 34, 37, 63 και της περίπτωσης ε΄ της παραγράφου 2 του άρθρου 18 του Ν.4174/2013 (ΦΕΚ 170 Α΄).
3. Τις ΠΟΛ.1212/24.9.2015 (ΦΕΚ 2120 Β΄) και ΠΟΛ.1216/1.10.2015 (ΦΕΚ 2143 Β΄) αποφάσεις της Γενικής Γραμματέως Δημοσίων Εσόδων.
4. Τις διατάξεις της υποπαραγράφου Ε2 της παραγράφου Ε του πρώτου άρθρου του ν. 4093/2012 (ΦΕΚ 222 Α΄), όπως ισχύει, περί σύστασης θέσης Γενικού Γραμματέα Δημοσίων Εσόδων.
5. Την Πράξη 20/25.6.2014 του Υπουργικού Συμβουλίου (ΦΕΚ 360 ΥΟΔΔ), περί επιλογής και διορισμού Γενικού Γραμματέα της Γενικής Γραμματείας Δημοσίων Εσόδων του Υπουργείου Οικονομικών.
6. Το γεγονός ότι με την παρούσα απόφαση δεν προκαλείται δαπάνη στον Κρατικό Προϋπολογισμό,
αποφασίζουμε:
1. Εξουσιοδοτείται ο Προϊστάμενος της Γενικής Διεύθυνσης Φορολογικής Διοίκησης για την υπογραφή των πράξεων διοικητικού ή διορθωτικού προσδιορισμού του ενιαίου φόρου ιδιοκτησίας ακινήτων, του φόρου ακίνητης περιουσίας φυσικών προσώπων καθώς και των αποφάσεων χορήγησης έκπτωσης ή μείωσης του φόρου, στις περιπτώσεις κατά τις οποίες η εκκαθάριση πραγματοποιείται κεντρικά από τη Διεύθυνση Ηλεκτρονικής Διακυβέρνησης (Δ.ΗΛΕ.Δ.) της Γενικής Γραμματείας Δημοσίων Εσόδων.
2. Η απόφαση αυτή να δημοσιευθεί στην Εφημερίδα της Κυβερνήσεως.
Η Γενική Γραμματέας Δημοσίων Εσόδων
Αικατερίνη Σαββαΐδου
Ακριβές Αντίγραφο 
Ο Προϊστάμενος του Αυτοτελούς Τμήματος Διοίκησης
